《补史十忠诗 其三 丞相都督信国公文公》
宋代·刘埙

时平辄弃置，事迫甘前驱。呜呼忠义臣，匪直科目儒。

江寒朔吹急，列城同一趋。岂不寄便安，纲常乃当扶。

移檄倡诸镇，奋袂躬援枹。川决莫我回，万险栖海隅。

天乎复不济，道穷竟成俘。一死事乃了，吾头任模糊。

悠悠讥好名，责人无已夫。三衢有魁相，投老作尚书。

作者简介：刘埙（壎xūn 1240-1319）字起潜，号水云村。学者称水村先生。江西南丰人。南丰著名文人隐士刘镗之侄。宋末元初学者、诗人、评论家。